
ŠTO ŽELI «MALI PUT» 


Svjedoci smo vremena u kojem je demokracija širom 
otvorila svoja vrata svim religioznim duhovnim pokretima 
i sektama koje žele doći i djelovati na ovim prostorima. Po 
principu «plati i radi što hoćeš» dostupni su im svi oblici 
masmedijskog djelovanja. New age, duhovni pokret novog 
doba, pušta svoje metastaze u svim društvenim slojevima, 
osobito među mladima. Tisak nam je pun oglasa magijske 
«pomoći» čovjeku, a nije zanemarivo ni izravno djelovanje 
sotonskih organizacija. Prema nekim istraživanjima, u 
Južnoj Americi sve više ljudi dnevno napušta Katoličku 
Crkvu i odlazi sektama. Preko 21% zapadnih Europljana 
vjeruje u reinkarnaciju, što je u suprotnosti sa osnovnom 
kršćanskom dogmom o uskrsnuću. Zapitajmo se: kakvi bi 
bili rezultati ispitivanja o vjerovanju u astrologiju, čitanju 
horoskopa i nošenju astralnih i poganskih simbola, onih 
koji vjeruju u njihovu zaštitu i moć. 

Mnogi od ispitanika izjavili su da su izašli iz Katoličke 
Crkve jer u njoj nisu naišli na dovoljno misticizma. 
Edicijom «MALI PUT», želimo u suradnji sa svećenicima 
i redovničkim zajednicama na što jednostavniji, zanimljiv 
i prihvatljiv način upoznati javnost s najdragocjenijim 
biserima pučke pobožnosti iz bogate baštine svete Katoličke 
Crkve. Ovo nije cilj, nego put i sredstvo koje će Vas voditi 
do svetih liturgijskih sadržaja, a nadasve sv. Euharistije. Do 
iskustva Isusovih riječi: 

«Tko blaguje tijelo moje i pije krv moju, ima život 
vječni». 

(Iv 6, 54) 

APOSTOLATSKI CENTAR «SAV TVOJ» 


«SAV TVOJ» u biti je Centar za promicanje zdrave 
pučke pobožnosti. SAV TVOJ latinski TOTUS TUUS 
geslo je sv. Oca Ivana Pavla II. Njime je sebe predao zaštiti 
Presvete Djevice Marije. Ovim nazivom naše djelovanje i 
mi stavljamo pod okrilje Nebeske Majke, pokoravajući se 
i učiteljstvu Crkve. U svezi s tim izjavljujemo da se svim 
događajima i privatnim objavama koji se spominju u ovoj 
ediciji pridaje samo ljudska vjerodostojnost koja nikoga ne 
obvezuje i kojom ni u čemu ne želimo preteći ili mimoići 
sud Crkve. 

Uredništvo 


ČUDOTVORNA MEDALJICA 


BEZGREŠNE DJEVICE MARIJE 
(Sv. Katarine Laboure) 


SV. KATARINA LABOURE 


Marija daruje svijetu Čudotvornu medaljicu kao znak 
posebne ljubavi i pažnje, jer Ona je brižna Majka što bdije 
nad svojom djecom. Za tu milost odabrala je skromnu 
redovnicu sestru milosrdnicu Katarinu Laboure. 

Rodno mjesto ove opatice je maleno selo Fen le Moutier, 
nekoliko kuća raspršenih po brežuljcima Burgundije u 
Francuskoj. Katarina je rođena 2. svibnja 1806. godine i 
krštena odmah drugi dan, na blagdan Našašća sv. Križa. 

Doista, križnijedugočekaodapohodi Marijinu odabranicu. 

Velika je žalost doskora pogodila obitelj Laboure, umrla je 
majka. Jedanaestero djece plače za svojom dobrom majkom, 
koja je bila radost njihova doma. 

Mala Katarina, plavokosa djevojčica, isplakavši svoje suze 
okupi ožalošćenu braću i sestre oko kipa Blažene Djevice 
Marije, koju su djeca po uzoru majke osobito voljela, ovije 
ručice oko dragog lika i uzdahne: 

«Odsada, Ti budi naša Majka». 

Presveta Djevica gledajući jedanaestero siročića oko sebe, 
prihvatila je ozbiljno ovu molbu. 

Katarina raste u tišini seoskog doma i obavlja sve kućne 
i poljske poslove. U svagdanjem krutom životu postoje za 
Katarinu i osobito radosni trenuci anđeoskog pozdravljenja, 
kada sklopljenih ruku smiješeći se gleda u nebo, odakle je 
promatraju dvije majke i s ljubavlju bdiju nad njom. 

Jedne noći u svojoj 16. ili 17. godini imala je neobičan 
san. Vidjela je starog svećenika uz krevet jednog bolesnika. 
Njegovo lice sjalo je nadnaravnom svjetlošću i činilo joj se 
daona stoji kao bolničarka uz bolesnikov krevet. Svećenikov 
pogled zaustavi se na njoj i kao da čuje riječi: 

«Kćeri moja, jednoga dana doći ćeš i ti k meni». 

Kada se probudila, osjetila je u srcu snažnu želju da se 
posveti Bogu. 

Otac se protivio toj njenoj želji, jer je već starija kćerka 
bila redovnica, pa nije želio da «izgubi» i Katarinu. Godinu 
dana proživljavala je muku i neizvjesnost između Božjeg 
poziva i očeve zabrane. A kad je jednom prilikom posjetila 
samostan Sestara milosrdnica, ugledala je sliku svećenika, 
kojeg je vidjela u snu. 


Pitala je jednu sestru: «Tko je taj svetac?» 

«Sveti Vinsko Paulski, utemeljitelj našeg reda», odgovorila 
je sestra. 

U njenoj duši upalilo se novo svjetlo. Bilo joj je jasno da 
je to kuća u kojoj je čeka Gospodin. 

I zaista, ubrzo se i otac promijenio, shvatio je njenu bol i 
rekao: «Kćeri, čini što hoćeš, samo budi sretna». 

Odmah nakon očeva pristanka, ušla je u samostan Sestara 
milosrdnica u Parizu, i započela je novicijat. Nisu na njoj 
pronašli ništa izvanredno, ali njeno lice zračilo je vedrinom 
i unutarnjim sjajem, pa je svatko mogao primijetiti da u toj 
duši boravi Bog. 

Jednog dana ukazao joj se sv. Vinko s plamenim srcem, 
koje se pretvorilo u blistavu svjetlost i krvavi sjaj. 

I tada začuje glas, da će djelo ljubavi Sestaa milosrdnica 
postati svjetlost mira u jednom krvavom ratu. 

Zbunjena ovim ukazanjem, Katarina je sve rekla svom 
ispovjedniku. Odgovor je bio da je to plod njene mašte, i 
neka sve to što prije zaboravi. Katarina je obećala da će 
pokušati. 

Prvo ukazanje Blažene Djevice Marije bilo je u noći 18. 
srpnja 1830. Katarina kroz san začuje da je netko zove. 
Razgrnuvši zastor postelje, ugledala je dječaka neobične 
ljepote u bijeloj haljini. 

Katarina ga je uplašeno upitala tko je i što hoće. Na 
njegovom anđeoskom licu zatitrao je blagi smiješak, a 
nježan glas je rekao: 

«Dođi u kapelicu sestro Laboure, Djevica vas čeka». 

Slijedila je dječaka, čiji sjaj je osvjetljavao hodnik, i ušla 
u kapelu. 

U kapeli je vladala takva svjetlost, kao da je polnoćka. 
Začuje šuštanje haljine, zatim ugleda Presvetu Djevicu kako 
se duboko poklonila pred Tabernakulom, a potom sjede u 
duboki naslonjač. 

S velikim povjerenjem prišla je Katarina Nebeskoj Majci 
i stavila svoje drhtave ruke na njena koljena, koja su nekada 
držala dijete Isusa. 

Bio je to najljepši trenutak u njenom životu. 

Tada je progovorila Djevica Marija, licem punim bola: 

«Dijete moje, vrijeme je zlo, velika će nevolja doći na 
Francusku i čitav svijet bit će pogođen nevoljama svake 
vrste, ali dođite na podnožje oltara. Tu ću obilno dijeliti 
milost onima koji za nju budu s pouzdanjem molili. Ne 
bojte se, neću vas ostaviti u ovim teškim kušnjama. Bit 
će mnogo žrtava među svećenicima, a sam nadbiskup 
bit će osuđen na smrt. 

Kćeri moja, Križ će biti prezren, gazit će ga nogama, 
probost će opet srce moga Sina, a ulicama će poteći 
krv!» 

Dok je slušala ove riječi, vidjela je Katarina gorke suze 
koje su tekle niz obraze Presvete Djevice. 

Shvatila je da će se sve to dogoditi u slijedećih četrdeset 
godina. Nakon izgovorenih riječi Presveta Djevica je ustala 
i otišla, a svjetlost u kapelici je polako nestajala. 

Drugo jutro rekla je sve svom strogom ispovjedniku 
pateru Aladelu. 

«To su samo vaše uobrazilje!» - bio je odgovor svećenika, 
koji nije htio prebrzo povjerovati. 

Događaji u svijetu ubrzo su se počeli odvijati tijekom 

koji je Majka predskazala. Prošlo je tako nekoliko mjeseci. 
Katarina je žarko željela da opet vidi Presvetu Djevicu. 

Njezina se želja brzo ispunila. 

Drugo ukazanje Blažene Djevice Marije bilo je uvečer, 
27. studenog 1830. godine, dok je obavljala večernje 
razmatranje. 

Katarina začuje šuštanje haljine i ugleda Presvetu Djevicu 
kako stoji na kugli, a u ruci drži drugu, manju kuglu, koju je 
pritisnula na srce. 

Odjednom nestane kugle iz njenih ruku, a ruke Presvete 
Djevice napuniše se dragocjenim prstenjem, iz kojih su 
na sve strane sijevale zrake i slijevale se u snop svjetlosti, 
koji je padao na kuglu pod Marijinim nogama. Oči Blažene 
Djevice bile su uprte u Katarinu, koja ju je s udivljenjem 
promatrala, i Ona joj reče: 

«Kugla označava čitav svijet, Francusku i svaku 
pojedinu dušu, a zrake označavaju milosti koje Ja 
dijelim svima koji se za njih mole!» 

Svijetu se daruje Čudotvorna medaljica. Presveta Djevica 
pokaza se tada kao u nekakvoj medalji, a na rubu bile su 
zlatnim slovima ispisane riječi: 

«O MARIJO, BEZ GRIJEHA ZAČETA, MOLI ZA 
NAS KOJI SE TEBI UTJEČEMO!» 

Medalja se odjednom okrenula i Katarina je ugledala 
veliko slovo «M», a iznad njega križ. Ispod slova ugledala 
je dva srca. 

Srce Isusovo ovijeno trnjem i Srce Marijino mačem 
probodeno. Naokolo je blistalo dvanaest zvijezda. 

Dok je zadivljeno promatrala ovaj veličanstveni prizor 
začuje riječi: 

«Daj kovati medaljice prema ovom uzorku; oni koji je 
budu blagoslovljenu nosili s pouzdanjem, primat će veliku 
milost, osobito ako je budu nosili o vratu». 

Tada je ukazanje nestalo. Katarina je sve to ispripovjedila 
svom ispovjedniku i istakla želju Blažene Djevice Marije, da 
se kuje medaljica po ovom uzorku, ali njezin je ispovjednik 
ostao nepopustljiv. Sumnjajući u objavu, naložio je Katarini 
da sve to zaboravi. 

Ali to je za nju bilo nemoguće, zaboraviti onaj smiješak, 
ono lice, onaj lijepi glas. Ona to ne može. Štoviše, ona osjeća 
sigurnost da će se usprkos otporu njezina ispovjednika, 
poruka Presvete Djevice Marije obistiniti na spas Francuske 
i čitavog svijeta. 

I doista, pater Aladel, vidjevši da su se ispunili događaji, 
objavljeni preko sestre Katarine, osjeća grižnju savjesti i 
nastoji ispuniti volju Presvete Djevice. 

Odlazi nadbiskupu i sve mu potanko ispripovjedi, počevši 
od prvih ukazanja sestri Katarini, pa sve do naloga Presvete 
Djevice, da se dade iskovati medaljica po njezinom uzoru. 

Nadbiskup, inače veliki štovatelj Blažene Djevice Marije, 
bio je oduševljen. Odmah je naredio da se dade načiniti 
takva medaljica i prvih 400 komada zatražio je za sebe i 
svoje svećenike. 

I tako je prva medaljica načinjena 1832. godine, dvije 
godine nakon njezine objave. 

PRVO ČUDO OBRAĆENJA PO 
MEDALJICI 


Upravo u to vrijeme borio se sa smrću neki čovjek, koji je 
urevoluciji otpao od vjere. Tadašnjem pariškom nadbiskupu 
preuzvišenom Quelen-u bio je osobito na srcu spas njegove 
duše. 

S Medaljicom i velikom vjerom krenuo je ukuću umirućeg. 
No bolesnik nije želio s njime razgovarati i okrenuo se k 
zidu! Tada nadbiskup stavi jednu Medaljicu bolesniku u 
krevet i pred kućom klekne i pomoli se: «Marijo pomozi! 
Pokaži svoju moć preko ove Medaljice, kako si i obećala». 

Dugo je vapio i molio. Tek što je ustao od molitve, javiše 
mu da ga umirući zove k sebi. I doista, mogao mu je još 
pravodobno podijeliti sakramente umirućih. Iste noći umre 
bolesnik, pomiren s Bogom, s Marijinom Medaljicom oko 
vrata. 

Poslije toga prvog čuda započelo je pobjedničko putovanje 
Medaljice širom svijeta. Javljalo se sa svih strana svijeta 
o čudesnim obraćenjima, ozdravljenjima i pomoći u svim 
mogućim prigodama. 

U prvih 10 godina podijeljeno je oko 80 milijuna 
Medaljica. 

Sami vjernici Medalju su prozvali «ČUDOTVORNOM 
MEDALJICOM». 

Vladao je i veliki interes za vidjelicu, ali sestra Katarina 
je i dalje mirno živjela u tišini samostana. 

Konačno, došao je trenutak da Katarina pođe svojoj 
Nebeskoj Majci. Dana 31. prosinca 1876. Katarina je 

sasvim mirno i tiho otišla s ovog svijeta, upravo onako kako 
je i živjela. 

A Čudotvoma medaljica i dalje čini čudesa milosti, 
obraćenja i spasenja po cijelom svijetu. 


SVJEDOČANSTVA O PRIMLJENIM 
MILOSTIMA 


JOŠ JEDNO OBRAČENJE UMIRUĆEG 


Dužnost me zvala bolesniku, koji je imao obostranu upalu 
pluća. Kada sam došla, vikao je: «Neću svećenika, neću 
sestre, gubite se!» 

Treći dan hroptao je. Smrt se nesmiljeno približavala. 
Objesim mu Čudotvornu medaljicu oko vrata. Najednom, 
počeše se micati bolesnikove usne govoreći: «Ja sam 
proklet, ja sam proklet!» 

«Nitko nije proklet dok je na ovoj zemlji», hrabrila sam 
ga. 
«Što onda moram učiniti da ne budem proklet?» 

«Pozovite svećenika!» 

«Idite brzo i dovedite mi svećenika!» I odmah je došao 
jedan isusovac. Ja sam plakala. Ubrzo je pomiren s Bogom 
zaspao zauvijek. 

Časna i medicinska sestra S. M. H. 

MEDALJICOM PROTIV SVAKE NADE 


Sedamdesetih godina putovala sam iz Praga u Beč. 
U kupeu nasuprot mene, muž, žena i dvoje djece vidno 
uznemireni i prestrašeni. U razgovoru povjeriše mi da bježe 
iz zemlje. Žena i djeca dobila su putne isprave za posjet 
rodbini, a muž je trebao ostati kao talac, tj. garancija da 
će se oni vratiti. Vlak stiže na granicu, željeznu zavjesu 
komunizma. Podijelih svima Čudotvorne medaljice i rekoh: 
«A sada molimo». 

Vrata kupea se treskom otvoriše, iza zavjese izroniše 
dvije uniformirane namrgođene spodobe. Za jadnu obitelj 
nije bilo više nikakve nade. Pomno su pregledali naše 
putovnice. Nesretni otac bio je posljednji na redu, ali oni 
prođoše pored njega kao pored praznog sjedišta i odoše. Za 
njihove oči on je bio nevidljiv. 

Časna sestra iz Beča 


MEDALJICOM PROTIV ZMIJA 


svjedoči jedan belgijski misionar o misijskoj postaji u 
prašumama Konga. 

Selo su napale najezde vrlo otrovnih zmija. Kako nisu 
imali seruma, svakom ujedenom urođeniku stavili bi 
blagoslovljenu Medaljicu oko vrata. Nitko nije umro, svi su 
čudotvorno ozdravili, a zmije su iznenada nestale. 

OBRAČENJE RATISBONEA 


Jedno od najpoznatijih čudesa jest obraćenje židovskog 
studenta Ratisbonea u Rimu 1842. godine. 

Da ne uvrijedi prijatelja, pristao je nositi Čudotvornu 
medaljicu oko vrata. Ubrzo je doživio ukazanje Bezgrešne 
Djevice u istom liku kao i na Medaljici. Nakon tog događaja 
prijeđe na kršćanstvo, postane svećenik i čitav život provede 
u apostolatu, obraćajući Židove na kršćansku vjeru. 

Sveti Otac papa Grgug XVI potvrdio je istinitost ovoga 
čuda. Kada ga je 1842. godine posjetio Ratisbone, sv. Otac 
pokazao mu je Čudotvornu medaljicu na svom križu na 
prsima i rekao: «I ja je visoko cijenim». 


POMOĆ NA SMRTNOM ČASU 


U jednoj kući na periferiji Pariza, ležala je na smrt 
bolesna mlada nekrštena djevojka. Redovnica, koja ju je 
posjećivala, govorila joj je o Isusu, ali ona nije htjela ni čuti 
da postane kršćankom. Samo iz poštovanja prema sestri 
stavila je Čudotvornu medaljicu oko vrata. Ali već slijedeće 
jutro drhtavom je rukom uhvatila sestru, tiho zamolivši 
Sveto krštenje. 

«Uzrok je ova Medaljica», rekla je. «Majka mi se ukazala 
i svu noć govorila o Svetom krštrnju». 

Nekoliko sati nakon krštenja Nebo je prihvatilo ovu dušu 
koja je spašena ljubavlju Nebeske Majke po Čudotvornoj 
medaljici. 

POMOĆ PRI TEŠKOJ PROMETNOJ NESREĆI 


Svećenik isusovac priča: «Kada sam kupovao automobil, 
poklonio mi je netko dvije Čudotvorne medaljice. Stavio 
sam ih u ručni pretinac novog vozila i nisam više mislio 
na njih. Dvije godine kasnije imao sam tešku prometnu 
nesreću. Pri punoj brzini, radi neopreznog pretjecanja, na 
visokom autoputnom mostu okrznuo sam drugo vozilo i bio 
izbačen preko mosta. Sedam puta smo se prevrnuli. Očevici 
nesreće su vjerovali da u autu nema preživjelih. Kada smo se 
zaustavili, pitao sam svog pratioca da li mu nešto nedostaje. 
On odgovori: «Ne, ništa». Tada smo opazili, da kod svakog 
od nas u krilu leži ČUDOTVORNA MEDALJICA. Puni 
zahvale, shvatili smo da za naše živote imamo zahvaliti 
posebnoj zaštiti Majke Božje. 

Do tog trenutka nisam puno držao do Medaljice, ali nakon 
ovog događaja, značenje Čudotvorne  medaljice znam 
itekako cijeniti. 


«STARI PRIJATELJ» KOJI JE MEDALJICU DRŽAO ZA 
KOMAD METALA 


Imam jednog starog prijatelja za kojeg znam da od 
svoje rane mladosti nije pohađao Sv. sakramente i da vodi 
bezbrižan život. Viđali smo se često, a on se uvijek smijao 
Medalji, znao je da ju ja poštujem. Govorio je: «To je samo 
komad metala kao i svaki drugi». Prije osam dana ponovo 
sam ga sreo i na moju molbu smio sam pričvrstiti Medaljicu 
na njegov satni lančić, iako je rekao: «Čini se da vi patite od 

religioznog ludila». Danas je došao k meni potpuno ganut 
pokazujući mi Medaljicu s riječima: «Ona je ipak svoje 
izvršila». Nakon 45 godina obavio sam životnu ispovijed i 
radost uskrsnog mira ponovno se vratila u moje srce. 


KAO DJEČAK ZAMALO SE UTOPIH 


Jednog vrućeg ljetnog dana išao je dječak iz Rottenburga 
na Neckar kupati se. U blizini je bio čovjek zaposlen 
sakupljanjem sijena, koji ga je vidio kako ide na rijeku. 
Odjednom mu sine: «Ovuda je jedan dječak otišao na 
kupanje. Sad ga više ne vidim!» S grabljama u ruci otrča 
brzo na obalu tražeći ga. Tu, na suncu, kroz vodu se nešto 
sjaji. Bila je to Čudotvorna medaljica koju je dječak nosio 
oko vrata. Uzeo je grablje, tražio i osjetio da se nešto miče. 
Povukao je čvrsto i izvukao dječaka iz vode. Taj dječak je 
svećenik koji pred vama stoji i ovu zgodu pripovijeda. Da 
nisam imao Čudotvornu medaljicu oko vrata, utopio bih 
se. 


SEDAM MEDALJICA POSTAJU SPAS 


Kao svećenik bio sam poslan na istočni front. Tamo sam 
doživio nešto što ni do danas nisam zaboravio. 

Jednog dana sreo sam nepoznatog vojnika, koji je 
na raskopčanim grudima nosio Čudotvornu medaljicu. 
Radoznao, čini li on to iz dubokog uvjerenja, upitao sam ga, 
što on tako lijepo nosi na prsima. Vojnik nije znao da sam 
ja katolički svećenik, pa mi je objasnio da je to Čudotvorna 
medaljica: 

«Moj dragi, da ja ovo nisam imao, ne bi me više bilo 
na životu. Imao sam sedam ovakvih Medaljica i podijelio 
ih prijateljima. Zamisli to: samo smo nas sedmorica još 
na životu. Jedan je bio teško ranjen i liječnici nisu više 
vjerovali u njegovo ozdravljenje. Ali njegovo se zdravlje 
vidljivo poboljšalo». 

Kako mi je bilo drago čuti, da je ovaj vojnik nepokolebljiv 
u svojoj vjeri, u zaštitu Medaljice! 

Bilo bi lijepo da roditelji od rane mladosti, svojoj djeci 
stave Čudotvornu medaljicu oko vrata i svi izmole Majci 
Božjoj jednu Zdravo Mariju. Kolike bi nevolje nestalo! 

Kolike suze ne bi bile prolivene, kad bi mi s povjerenjem 
molili: «O Marijo, bez grijeha začeta, moli za nas koji se 
tebi utječemo!» 

Možda ste radoznali i pitate me da li i janosim Čudotvornu 
medaljicu? Na to mogu s iskrenošću reći: «Da, ja je nosim 
već mnogo godina na mojim prsima!» 

Pater Edilbert — Altčtting 1984. 


Bezbrojna su čudesa, znana i neznana, po Čudotvornoj 
medaljici dana svijetu. 

Ne možemo ih sva nabrojiti!!! 

Ali već iz ovih nekoliko navedenih možemo uočiti, da 
Nebeska Majka pomoću ovog svog malenog sredstva 
zahvaća baš one duše, koje su se od Nje najviše udaljile. 

Blagdan Bezgrešne Djevice od Čudotvorne medaljice 
slavi se odlukom sv. Oca pape Grgura XVI, 27. studenog. 
Isti sv. Otac podijelio je oprost od 100 dana svima kada 
izmole molitvicu «O Marijo bez grijeha začeta, moli za 
nas koji se Tebi utječemo». A sv. Otac papa Benedikt XV, 
podijelio je isti oprost svima za svaki dan, ako i samo nose 
Medaljicu. 

NOŠENJE MEDALJICE 


Nošenje Medaljice spada u red tihih pobožnosti. 
Molitva na rubu ispisana: 


«O MARIJO, BEZ GRIJEHA ZAČETA, MOLI ZA NAS 
KOJI SE TEBI UTJEČEMO!» 


potiče nas da je iz ljubavi i zahvalnosti prema Majci barem 
jednom u danu izmolimo. 

Nebeska Majka sv. Katarini nije to postavila kao uvjet, 
već je samo rekla: 

«Osobe koje je budu s vjerom nosile, blagoslovljenu oko 
vrata, primit će velike milosti». 

Prema tome i oni koji još nemaju iskustva molitve dobivaju 
milost samim prihvaćanjem čudotvornog znaka. Jer ne 
možemo niti iz poštovanja prema darovatelju prihvatiti 
nešto ako barem malo u podsvijesti ne vjerujemo da će nam 
to nešto donijeti dobro ili barem da nam neće učiniti zlo. 

I već po tom malom činu vjere, mi se svrstavamo u red 
Marijinih štovatelja. Ona nas uzima pod svoje, i polako, po 
našem ustrajnom nošenju Medaljice, privodi sve jače i sve 
bliže svome Srcu. 

Medaljica mora biti blagoslovljena. Ustrajno je nosimo. 
Ako je skinemo nismo sagriješili, ali nemamo ni milosti po 
njoj. 

Zli će nam je na sve moguće načine pokušati skinuti, 
šaptati nam svakojake razloge. 

Dok smo po Medaljici povezani s Nebeskom Majkom, 

pod njezinom smo zaštitom i zao duh može nas napastovati, 
ali nema nad nama vlasti. 

Osobno sam se uvjerio, a i vi ćete se sami uvjeriti, da 
od svih Medaljica, koje smo poklonili, vrlo malo, gotovo 
zanemariv broj je onih koje su na tim osobama i ostale. 
Obično vrlo brzo pronalaze banalne razloge zbog kojih ih 
odbacuju. Dok naprotiv osobe koje će je ustrajno nositi, 
polako ali sigurno će sve više otvarati svoje srce Božjoj 
riječi i bit će sve sposobniji prihvaćati i ostale vjerske 
sadržaje. Ne uznemiravajte se zbog neuspjeha, vaša je plaća 
jednaka. Ne uzoholite se zbog uspjeha, jer sijač sije, a Bog 
daje da sjeme uzraste. 


SIMBOLIKA ČUDOTVORNE MEDALJICE 


Čudotvorna medaljica je nabijena nebeskom simbolikom, 
koja iz nje zrači s obje strane. 

U duboko znakovitim pojedinostima ucrtanim na licu i 
naličju Medaljice simbolično je prikazana crkvena nauka o 
otajstvenoj ulozi što ju je Bog u povijesti spasenja dodijelio 
Mariji. 

Lik Djevice, zajedno s globusom podno njenih nogu, 
predskazuje novi, otkupljeni svijet, u kojem Marija kao 
protulik Eve, satirući glavu zmiji, nadvladava silu zla. 
Snopovi zraka što izbijaju iz ruku Bezgrešne, znamen su 
milosti koje nam preko Nje dariva njezin Sin, Isus Krist. 
Uloga Marijina sveopćeg posredovanja kod njezinog Sina 
izražena je i u zazivu otisnutom na rubu Medaljice: 

«O Marijo, bez grijeha začeta, moli za nas, koji se tebi 
utječemo». 

Medaljice simboliziraju nerazdjeljivu Marijinu povezanost 
s Kristom i njeno sudjelovanje u otajstvu otkupljenja. 
Podno toga ucrtana su dva znamena ljubavi: Isusovo 
Srce, ovjenčano trnovim vijencem i Marijino Srce, koje je 
probodeno mačem boli, zajedno s Kristom za nas trpjelo. 

Vijenac od dvanaest zvijezda znak je prve Crkve 
utemeljena na dvanaestorici apostola s Petrom na čelu i 
simbol je svekolike putujuće Crkve, u kojoj je od njena 
rođenja na Kalvariji i u dvorani Posljednje večere trajno 
i zauvijek ostaje «moleća prisutnost Marije», koja nakon 
uznesenja na Nebo, «nije odustala od svoga poslanja 
zagovorništva i spasa» (MC18, 3). 


UZMITE I NOSITE ČUDOTVORNU 
MEDALJICU 


Danas je Čudotvorna medaljica vrlo raširena i poznata. 
Manje je poznato da je Nebeska Majka, ukazavši se 
1830. godine sv. Katarini, prvi put obznanila svijetu svoje 
Bezgrešno Začeće, i da su ta ukazanja prethodila velikim 
lurdskim objavama 1858., kada se Presveta Djevica ukazala 
sv. Bernardici i potvrdila svoje očitovanje o Bezgrešnom 
Začeću. 

I kao što je Lurd neiscrpivo vrelo milosti, tako je i 
Čudotvomna medaljica sredstvo nepresušne dobrote naše 
Nebeske Majke koja nas svojim zagovorom prati kroz sve 
pogibelji i tjeskobe života i posredovanjem kod svoga Sina 
pribavlja nam milosti vječnoga spasenja. 

Oni koji s vjerom nose Medaljicu zazivajući Blaženu 
Djevicu Mariju, iskusili su njezinu osobitu majčinsku 
zaštitu. Po Njoj su se zbila mnogobrojna ozdravljenja i 
milosrdna obraćenja. 

Kad primamo i nosimo Medaljicu, budimo svjesni «da 
prava pobožnost nije u neplodnom i prolaznom osjećaju, 
ni u nekoj ispraznoj lakovjernosti, nego da izlazi iz prave 
vjere, koja nas dovodi do toga da priznajemo uzvišenost 
Majke Božje i da se potičemo na djetinju ljubav prema Njoj 
i na nasljedovanje njezinih kreposti» (LG 67). 

U toj vjeri i ljubavi nosimo uvijek uz sebe Čudotvornu 
medaljicu, časteći tako Bezgrešnu Djevicu Mariju, Majku 
Boga i Gospodina našega Isusa Krista. 

Širimo Medaljicu u svojoj okolini i dajmo je posebno 
bolesnima i umirućima! 

Čudotvorne medaljice možete dobiti u samostanima 
sestara milosrdnica. 

Svakodnevno pozdravljajmo Blaženu Djevicu Mariju i s 
pouzdanjem zazivajmo: 


«O MARIJO, BEZ GRIJEHA ZAČETA, MOLI ZA NAS 
KOJI SE TEBI UTJEČEMO!» 

DODATAK 
drugom ponovljenom izdanju 


Svima nam je poznata slika iz Isusove prispodobe o 
čovjeku koji je na gospodarevu gozbu došao bez svadbenog 
ruha. Znademo kako je završio. Često sam pokušavao toga 
čovjeka opravdati zbog njegovog mogućeg siromaštva. Tek 
kada sam saznao da su vladari toga vremena, kada bi sluge 
i pozvali na gozbu, davali im i sredstva da se što dostojnije 
obuku, da bi na taj način slavili gospodarevu dobrotu, 
shvatio sam poruku. 

U kršćanskom životu ta sredstva su sakramenti, a ruho 
milost posvećujuća. Ako povjerena sredstva potratimo čime 
ćemo proslaviti Gospodara na njegovoj gozbi. 

Nakon krštenja postajemo djeca Božja. Nakon svakog 
drugog sakramenta ništa više nije isto u našem životu. Nakon 
sakramenta ženidbe ili Svećeničkog reda, odgovornosti 
i obaveze u čovjekovom životu su vidljivo promijenjene, 
ali nakon sv. Pričesti i osobito sakramenta svete Potvrde, 
kao da se ništa nije dogodilo. Da nije to baš tako vidimo u 
Evanđelju. Apostoli su postali apostoli tek pošto su primili 
Duha Svetoga. Istoga trena su krenuli na juriš da osvoje 
svijet za Kristovo Kraljevstvo ne štedeći pritom ni vlastite 
živote. Danas je isto; svaki potvrđenik je Kristov vojnik. O, 
žalosna li vojnika koji se ne zna koristiti opremom, niti želi 
da upozna snagu svoga oružja (7 darova Duha Svetoga). 
Žalosna li vojnika koji ne zna i ne želi da sazna tko mu je 
neprijatelj. Žalosna li vojnika koji ni ne zna da je vojnik. 
Lako će ga neprijatelj zarobiti. 

Zaređen je po biskupovim rukama neizbrisivim pečatom 
Duha Svetoga. Taj pečat ponijet će i u vječnost. Znademo, 
i u zemaljskim ratovima da neprijatelj daleko više muči 
zarobljene časnike i vojnike, nego li civile, a što li će tek biti 
na drugome svijetu. Koje li odgovornosti na potvrđenicima i 
na onima koji ih olako pripremaju za tako veliko poslanje. 

U ovim posljednjim vremenima snage neprijatelja su silno 
ojačale. Stoga Duh Sveti u suradnji sa svojom Zaručnicom, 
Presvetom Djevicom Marijom rađa, priprema i odgaja 
svoje elitne postrojbe, specijalce, koji će se znati i htjeti 
oduprijeti neprijatelju u bespoštednoj borbi za spasenje 
svijeta i vlastito posvećenje. 

Zašto Duh Sveti to čini u suradnji sa svojom Zaručnicom, 
tumači nam sv. Ljudevit Marija Grignion Montfortski u 
«Raspravi o pravoj pobožnosti prema Presvetoj Djevici»: 

«... Kad Duh Sveti, njezin Zaručnik, nađe Mariju u kojoj 
duši, On tamo leti i ulazi u svoj svojoj punini, te se toj duši 
daje obilatije što više mjesta ona dade njegovoj Zaručnici. 
Jedan od najglavnijih razloga zašto Duh Sveti ne čini sada 
golema čudesa u dušama jest taj, što u njima ne nalazi 
dovoljno sjedinjenja sa svojom vjernom i nerazdruživom 
Zaručnicom. Kažem: nerazdruživom Zaručnicom, jer Duh 
Sveti, ta bitna ljubav Oca i Sina, otkada je zaručio Mariju 
da proizvede Isusa Krista, Glavu odabranika, i Njega u 
odabranicima, otada se nije više rastavio od Nje, jer mu je 
Ona uvijek ostala vjerna i plodna ...». 

Odabranici rođeni od Duha Svetoga i Presvete Djevice 
Marije su njena djeca koja se na poseban način Njoj 
posvećuju: moljenjem Krunice, nošenjem Škapulara, 
Čudotvorne medaljice Pobožnošću prvih pet subota, živeći 

u duhu Evanđelja svoja krsna obećanja, nasljeđujući Njene 
kreposti i revnost u apostolatu. To je ona Marijina «peta» 
kojom će u posljednjim vremenima zmiji smrskati glavu 
(vidi prvu stranu Čudotvorne medaljice). 

Jedna od formacija duša posvećenih Mariji po Čudotvornoj 
medaljici je svakako “Udruga Vojske Bezgrešne ". 


NEŠTO O POVIJESTI VOJSKE BEZGREŠNE 

Vojska Bezgrešne nije prekomjerno drevna udruga. 
Osnovaojuje u Rimu na Međunarodnom kolegiju franjevaca 
konventualaca poljski fratar sv. Maksimilijan Kolbe, godine 
1917. Dana 2. siječnja 1922., Vojska je ishodila pravni status 
unutar Crkve, u svojstvu «Pia Unio», vjerske udruge. Četiri 
godine kasnije, 18. prosinca 1926., Sveti je otac Pio XI. 
Promovirao «Brevijar» kojim je dodijelio brojne oproste 
upisanima u «Vojsku Bezgrešne», dok je 23. travnja 1927. 
taj isti Papa Pio XI. još jednim «Brevijarom» uzdigao Vojsku 
Bezgrešne na dostojanstvo «Primarie». Odredbom Svete 
Stolice Vojska Bezgrešne je 14. listopada 1997. proglašena 
međunarodnom udrugom. 


Koji su uvjeti za pripadnost Vojsci Bezgrešne? 

Za pravno valjanu pripadnost Vojsci Bezgrešne i dioništvo 
u oprostima koji su joj dodijeljeni, neophodno je biti kršten, 
te biti članom Katoličke Crkve. Nadalje je potrebno unijeti 
svoje ime i prezime u registar članova u jednome od 
kanonski uspostavljenih sjedišta Vojske. 

Nositi blagoslovljenu Čudotvomu medaljicu, i svako- 
dnevno moliti ovu Marijinu molitvu koju nam je u ovom 
obliku preporučio sam utemeljitelj Vojske Bezgrešne Sv. 
Maksimilijan Kolbe: 

O Marijo, bez grijeha začeta, 

moli za nas 

koji se Tebi utječemo 
i za sve one 

koji se Tebi ne utječu, 
a naročito 

za neprijatelje svete Crkve 
i za sve one 
koji su Tebi preporučeni. 


Udruga je u Hrvatsku prenesena još prije drugog svjetskog 
rata, a osobito se proširila nakon beatifikacije i proglašenja 
svetim njezina utemeljitelja oca Kolbea. Zaslužni za 
širenje su ponajprije franjevci konventualci, provincije sv. 
Jeronima, ali i mnogi drugi svećenici i redovnici i ostali 
gorljivi članovi Udruge. Nacionalni upravitelj VB je o. 
Antun Gašparić, kojemu se, na dolje navedenoj adresi, 
uvijek možete obratiti za savjet i narudžbe Čudotvorne 
medaljice ili drugih materijala u izdanju Udruge. 


Adresa: 


Udruga Vojske Bezgrešne 

0. Antun Gašparić 

Franjevačka 6 

42 220 Novi Marof 

042/ 611 048 
http:/\www.vojska-bezgresne.hr 

Želim pristupiti Udruzi VOJSKE BEZGREŠNE 


IME I PREZIME : 


ZANIMANJE: TELEFON: 


DATUM ROĐENJA: 


ADRESA (ULICA, BROJ, BROJ POŠTE I MJESTO): 





Ovu pristupnicu možete kopirati i ispuniti ili samo prema 
njoj navesti podatke i poslati na gore navedenu adresu. 
Dobit ćete Čudotvornu medaljicu, potvrdu o pristupu Vojsci 
Bezgrešne i potrebne materijale. 

Sve vjernike, osobito one koji su nošenjem Čudotvorne 
medaljice posvećeni Bezgrešnoj pozivamo u ovoj godini 
posvećenoj svećenicima, da mole Bezgrešnu da u našim 
mladima probudi što više svećeničkih i redovničkih zvanja. 
Svi mladići koji se osjete pozvani na svećenstvo od Marije 
po Čudotvornoj medaljici, mogu se javiti na gore navedenu 
adresu. Isto tako, djevojke koje osjete poziv redovničkog 
zvanja od Marije po Čudotvornoj Medaljici, mogu se 
javiti: 

“Provinciji Družbe Marijinih sestara od Čudotvorne 
Medaljice" 
Strossmayerova 141 
31 000 Osijek 
tel: 031 / 304 122 


ili u kuću u Zagrebu: 
Srebrnjak 15 
tel: 01 / 243 0389 


“Žetva je obilna, a radnika malo, molimo Gospodara žetve 
da pošalje radnike u žetvu svoju". 


DEVETNICA BLAŽENOJ DJEVICI 
MARIJI OD ČUDOTVORNE MEDALJICE 


POČETNA MOLITVA: Znak Križa — pokajati se za 
počinjene grijehe i izmoliti tri puta zaziv: «O Marijo, bez 
grijeha začeta, moli za nas koji se tebi utječemo!» 


ZAVRŠNA MOLITVA: Presveta Djevice, vjerujem 
u tvoje sveto i neokaljano začeće. Po tom slavnom 
odlikovanju postala si Majkom Sina Božjega. Isprosi mi od 
tvoga ljubljenoga Sina pravu poniznost, čistu ljubav, vjernu. 
poslušnost i potpuno predanje Bogu. Izmoli mi milost da 
spoznam i vršim u svim okolnostima svoga života Božju 
volju, jer samo tako mogu Boga častiti i njegovo ime 
slaviti. A Ti, moja dobra Majko izmoli mi ove božanske 
milosti u vremenu i vječnosti. Tebi neka je slava i hvala 

uvijeke. Amen. Tri Zdravomarije sa zazivom: «O Marijo, 
bez grijeha ...». 
TRI ZDRAVO MARIJE 
Marijo, Majko naša, očuvaj nas od 
smrtnog grijeha i paklenog ognja, 
po vlasti koju Ti je Vječni Otac dao! 
Zdravo Marijo ... 
O, Marijo bez grijeha začeta, 
moli za nas koji se tebi utječemo! 


Marijo, Majko naša, očuvaj nas od 
smrtnog grijeha i paklenoga ognja 
po mudrosti kojom Te je tvoj Sin obdario! 
Zdravo Marijo ... 
O, Marijo bez grijeha začeta .... 


Marijo, Majko naša, očuvaj nas od 
smrtnog grijeha i paklenoga ognja 
po ljubavi koju Ti je Duh Sveti udijelio! 
Zdravo Marijo ... 

O, Marijo bez grijeha začeta .... 


Ovu početnu i završnu molitvu molimo svakog dana 
devetnice. 


POČETNA MOLITVA 


Prvi dan: Prvo ukazanje 
Promatrajmo Presvetu Djevicu kako se prvi puta ukazuje 
sv. Katarini Laboure. Anđeo čuvar vodi pobožnu novakinju 
i predstavlja je Presvetoj Djevici. Promatrajmo njezinu 
neizrecivu radost! Jednom ćemo i mi biti sretni, budemo li 
kao sv. Katarina Laboure vjerno radili na svom posvećenju. 

Radovat ćemo se nebeskoj sreći, budemo li izbjegavali 
isprazne radosti. (slijedi završna molitva) 


Drugi dan: Marijine suze 

Promatrajmo Mariju, plače zbog zala koja će snaći svijet; 
zbog teških uvreda nanesenih Srcu Isusovu, njezinom Sinu; 
zbog prezira Križa, kao i progona njezine drage djece na 
Zemlji. Uzdajmo se u samilosno Srce Majke Marije, molimo 
i surađujmo na obraćenju svijeta i budimo sudionici njezinih 
suza! (slijedi završna molitva) 


Treći dan: Marija, naša zaštitnica 

Promatrajmo našu Nebesku Majku kako, ukazujući se 
govori sv. Katarini: «Uvijek ću biti sa vama. Neću vas 
zaboraviti i izmolit ću za vas puninu milosti Srca Isusova, 
moga Sina». Budi i meni, neokaljana Djevice, štit i pomoć 
u svim nevoljama! (slijedi završna molitva) 


Četvrti dan: Drugo ukazanje 

Dok sestra Katarina 27. studenog 1830. godine moli, 
ukaže joj se Djevica Marija u neizrecivoj ljepoti, stojeći na 
zemaljskoj kugli satire glavu paklenoj zmiji. U tom ukazanju 
vidimo njezinu želju da nas svagda štiti od paklenog 
neprijatelja. Zazivajmo Bezgrešnu Majku s pouzdanjem i 
ljubavlju! (slijedi završna molitva) 


Peti dan: Marijine ruke 

Promatrajmo danas sjajne zrake što izlaze iz Marijinih 
ruku, te govori: «Ove su zrake slika milosti, njima ću 
obasipati one koji moju Medaljicu s pouzdanjem nose!». Ne 
propustimo da nam izmaknu tolike milosti! Vapimo gorljivo, 

ponizno i ustrajno: «O Marijo, bez grijeha začeta, moli za 
nas koji se tebi utječemo!». (slijedi završna molitva) 


Šesti dan: Treće ukazanje 

Promatrajmo Mariju u predivnom sjaju, okružena s 
dvanaest zvijezda, smiješka se prepuna dobrote, nalaže 
izradu Medaljice, te obećava svima koji će je s ljubavlju, 
blagoslovljenu nositi, velike milosti. Nosimo s pouzdanjem 
Čudotvornu medaljicu, a Blažena Djevica će nas štititi u 
svim opasnostima našega života. (slijedi završna molitva) 


Sedmi dan: Zagovornica i Zaštitnica 

O predivna Djevice, uzvišena Kraljice, Gospodarice bez 
ljage, budi moja Odvjetnica, moja zaštita u životu i smrti! 
Ti si radost moga srca i moja slava na Nebu! Štiti me u 
kušnjama i napastima, da stignem Isusu, tvojem božanskom 
Sinu. (slijedi završna molitva) 


Osmi dan: Posrednica svih milosti 

O neokaljana Djevice, daj da sjajne zrake, koje izlaze iz 
tvojih djevičanskih ruku, rasvijetle moj razum, kako bih 
bolje spoznao dobro, te da moje srce oživi u vjeri, ufanju i 
ljubavi. (slijedi završna molitva) 


Deveti dan: Marija pod Križem svoga Sina 

O Bezgrešna Djevice i Majko Božja Marijo, učini da Križ, 
kao znak pobjede, bude i u mojem životu uzdignut i bude s 
Tobom i tvojim božanskim Sinom najuže povezan. Daj mi 
milost i snagu, da pod Križem tvoga Sina stojim s Tobom 
i ustrajem, dok se moj zadatak na Zemlji ne ispuni. (slijedi 
završna molitva) 

